U-I-29/93
Datum: 1993-04-01T00:00:00.000+02:00
ecli: ECLI:SI:USRS:1993:U.I.29.93
vrsta: akt krajevne skupnosti
zadeva: ocena ustavnosti in zakonitosti predpisov in drugih splošnih aktov
objavljeno: OdlUS II, 33 | 01.04.1993
dokument: US16606
akt: Sklep Krajevne skupnosti Zreče o uvedbi krajevnega samoprispevka na območju krajevne skupnosti Zreče (Ur. list RS, št. 5/93)
resitev: nesprejem pobude
izrek: Pobuda za oceno ustavnosti in zakonitosti izpodbijanega sklepa se ne sprejme.
stavek: Ni v neskladju z zakonom sklep sveta krajevne skupnosti o uvedbi krajevnega samoprispevka, ki je bil sprejet na podlagi izpeljanega referenduma, na katerem je glasoval zakonsko predpisani krog upravičencev, in ustreznega rezultata glasovanja, ter ima vse obvezne zakonske sestavine, vključno z oprostitvijo samoprispevka za občane, ki izpolnjujejo pogoje iz 12. člena zakona o samoprispevku.O višini samoprispevka, ki je določena v sklepu krajevne skupnosti o razpisu referenduma za uvedbo krajevnega samoprispevka, se izrečejo upravičenci na referendumu.Za oceno postopka pri izpeljavi referenduma ustavno sodišče po 160. členu ustave ni pristojno.
odlocitev: sklep
geslo: Večina pri glasovanju na referendumu o samoprispevku (glasovanje občanov, ki samoprispevka ne plačujejo).
Višina samoprispevka.
Postopek izpeljave referenduma - nepravilnost - nepristojnost ustavnega sodišča za oceno postopka.
podlaga: Ustava, 160. čl.
Zakon o samoprispevku (ZSam), 3., 4.in 7. čl.
Zakon o referendumu in o drugih oblikah osebnega izjavljanja, 20. in 21. člen.
Ustavni zakon za izvedbo Ustave (UZIU), 7. čl.
Zakon o postopku pred Ustavnim sodiščem SRS (ZUSS), 15. čl.
vlagatelj: Majda Gorjup, Zreče
datum_vloge: 1993-02-14T23:00:00.000Z
datum_odlocitve: 1993-03-31T22:00:00.000Z

# U-I-29/93

1/4-1993

# S K L E P

Ustavno sodišče je na seji dne 1/4-1993 obravnavalo pobudo Majde Gorjup iz Zreč in

s k l e n i l o :

Ustavno sodišče ne sprejme pobude in ne začne postopka za oceno ustavnosti in zakonitosti sklepa sveta Krajevne skupnosti Zreče o uvedbi krajevnega samoprispevka za območje Krajevne skupnosti Zreče (Uradni list RS, št. 5/93).

## O b r a z l o ž i t e v

Pobudnik izpodbija ustavnost in zakonitost obravnavanega sklepa z vidika glasovanja o uvedbi samoprispevka in določitve njegove višine. Ustavno sodišče pobude ni sprejelo.

Glede veljavnega zakona o samoprispevku (Uradni list SRS, št. 35/85 in 48/86) je treba upoštevati določbo 1. odstavka 1. člena ustavnega zakona za izvedbo ustave Republike Slovenije (Uradni list Rs, št. 33/91), po kateri predpisi in drugi splošni akti, ki so veljali na dan razglasitve nove ustave iz leta 1991, ostanejo v veljavi, pri čemer je treba določbe predpisov, ki niso v skladu s to ustavo, z njo uskladiti najpozneje do 31/12-1993.

Po zakonu o samoprispevku (Uradni list SRS, št. 35/85 in 48/86) se samoprispevek lahko uvede le, če so se občani na ustreznem območju z referendumom vnaprej izrekli za njegovo uvedbo (3. odstavek 3. člena). Občani imajo ob enakih pogojih enake obveznosti glede plačevanja samoprispevka. Z aktom o uvedbi samoprispevka je lahko določeno, da imajo občani, katerih dohodki ne presegajo določenega zneska, pri plačevanju samoprispevka posebno olajšavo (4. člen). V aktu o razpisu referenduma za uvedbo samoprispevka morajo biti navedene vrsta, osnova in višina samoprispevka ter olajšave pri plačevanju samoprispevka (7. člen).

Po zakonu o referendumu in o drugih oblikah osebnega izjavljanja (Uradni list SRS, št. 23/77, 18/88 in Uradni list RS, št. 8/90) imajo pravico glasovanja na referendumu v krajevni skupnosti občani, ki so vpisani v splošnem volilnem imeniku za območje, na katerem se izvaja referendum. (1. odstavek 20. člena). Če je referendum razpisan zaradi uvedbe samoprispevka, imajo pravico glasovati tudi zaposleni občani, ki še niso vpisani v splošnem volilnem imeniku, so pa zaposleni (2. odstavek 20. člena).

Odločitev na referendumu v krajevni skupnosti je sprejeta, če je na območju, na katerem je bil referendum razpisan, glasovala zanjo večina občanov, ki imajo pravico glasovati na referendumu (1. odstavek 21. člena).

Krajevna skupnost Zreče je s sklepom razpisala referendum za uvedbo krajevnega samoprispevka na območju krajevne skupnosti (Uradni list RS, št. 55/92), ki ima vse sestavine, kot jih določa zakon o samoprispevku. Za samoprispevek je na referendumu glasovalo 50,81% glasovalcev, kar je razvidno iz poročila o izidu glasovanja na referendumu za uvedbo krajevnega samoprispevka v Krajevni skupnosti Zreče, ki je bil izveden 6/12-1992 (poročilo je bilo objavljeno v Uradnem listu RS, št. 5/93). Na tej podlagi je bil uveden samoprispevek s sklepom o njegovi uvedbi (Uradni list RS, št. 5/93), ki prav tako vsebuje vse predpisane zakonske sestavine.

Ustavno sodišče ugotavlja, da je bil izpodbijani sklep o uvedbi samoprispevka v skladu z zakonom o samoprispevku sprejet na podlagi izpeljanega referenduma, na katerem je glasoval zakonsko predpisani krog glasovalcev, in ustreznega rezultata glasovanja, ter da ima tudi vse obvezne zakonske sestavine. Na referendumu so se glasovalci izrekli tudi za višino samoprispevka, ki je bila določena v sklepu iste krajevne skupnosti o razpisu referenduma za uvedbo krajevnega samoprispevka. Izpodbijani sklep krajevne skupnosti tudi predvideva, da so samoprispevka oproščeni občani, ki izpolnjujejo pogoje iz 12. člena zakona o samoprispevku. Z vidika pristojnosti ustavnega sodišča pa ni mogoče slediti pobudi v delu, kolikor naj bi bila sporna pravilnost postopka pri izpeljavi referenduma, saj za to ustavno sodišče po 160. členu ustave ni pristojno.

Ta sklep je ustavno sodišče sprejelo na podlagi 7. člena ustavnega zakona za izvedbo ustave Republike Slovenije in 15. člena zakona o postopku pred Ustavnim sodiščem SRS (Uradni list SRS, št. 39/74 in 28/76).

P r e d s e d n i k

dr. Peter Jambrek